
Abstract:
The soil of Khyber Pakhtunkhwa and Specially the soil of Khyber is very rich about the literature and Poetry. Khyber Agency is the oldest trible agency, created in 1879 with PLN Cavagnari as the first Political Officer. The Khyber Agency was a Fderally adminstrated area before 2018 when the agency was merged in to Khyber Pakhtunkhwa through a Parlimentory amendment. The Soil of Khyber has a very interesting and exciting history. This soil used to be entry point to Central Asia and the rest of the World. As for as literatures is Concerned, the soil of Khyber is very lucky in a way that a number of tribes residing here enhancing the literatures colours of this area. There are so many famous Poets borns in Khyber like Ameer Hamza Khan Shinwari, Khatir Afridi extra. Among these poet Khyber Afridi is also a famous Poets. He is very famous for Pashto Ghazal. He is also famous for Pashto Poem less then Ghazal. The nationalism is the important Part of Khyber Afridis Poem’s. He love to his nation.

د خېبر سيمه په هرې حوالې سره د ستائيلو قابله ده ۔ که هغه سياست دے، که تجارت دے، که تهذيب دے، که ثقافت دے ، که ادب دے او که اقتصاد دے او که داسې نور ۔ که د ادب حوالې سره اوکتے شي نو د خېبر سيمې ډېر غټ شاعران پېدا کړي دي لکه امير حمزه خان شينواري، خاطر افريدي او داسې نور ۔ په دغه شاعرانو کښې يو نوم د خېبر اپريدي هم دے ۔ 
د خېبر اپريدي خپل نوم سيد احمد جان دے او ”خېبر“ ئې تخلص دے ۔ د پلار نوم ئې ملک عالم جان دے ۔ خېبر اپريدے د جمرود ضلع خېبر د ټېډي بازار نه شاته زوړ کلي زَړه ابادۍ کښې زېږېدلے دے ۔ په قبيله اپريدے، په قوم کوکي خېل او په تپه شېر خان خېل دے ۔ د دۀ د زېږون نېټه ۸ مه جنوري ۱۹۴۲ء ده ۔ وړومبۍ زده کړې ئې د خپل کلي سکول جمرود نه کړې دي ۔ دولسم ئې پرائيوېټ کړے دے ۔ په ۱۹۶۴ء کښې ئې د حمزه بابا په مشوره د لواړګي د استاذانو د تربيت د سکول نه J.V اوکړه ۔ څۀ وخت د جمرود په هسپتال کښې کمپوډر هم پاتې شوے دے خو بيا ئې دا نوکري پرېښوده ۔ بيا په سرکاري سکول کښې استاذ شو او تر اخره ئې دا استاذي اوکړه ۔
خېبر اپريدي په ۱۹۷۳ء کښې د خپلې ترۀ لُور سره وادۀ کړے دے ۔ په اخير کښې د پختورګيو په بيمارۍ کښې مبتلا شو او د اوږدې بيمارۍ نه پس په ۳م نومبر ۱۹۹۵ء کښې د دې فاني دنيا نه رخصت شو او د جمرو ټېډي بازار په اديره کښې د جمعې مبارکې په ورځ خاورو ته اوسپارلے شو ۔ 
د خېبر اپريدي ادبي خدمات د چا نه پټ نۀ دي ۔ ددۀ د کتابونو نومونه دا دي:
”د خېبر انګازې“، ”ګرځندې“، ”پېچومې“، ”درند“، ”کُليات“ او ”رڼا“۔ وړومبے کتاب ئې نثر دے چې د خېبر د شاعرانو تذکره ده ۔ دوېم ، درېم، او څلورم کتاب ئې شاعري ده ۔ پينځم کتاب کُليات دي او شپږم کتاب د لغتونو مجموعه ده ۔ 
دې نه علاوه ئې د حمزه بابا د پينځۀ شپېتو غزلونو شرح هم کړې وه ۔ د طب په اړه ئې هم يو کتاب په نثر کښې ليکلے وۀ ۔ دا ناچاپ دي ۔ د دۀ د مرګ نه پس د دۀ پينځۀ بياضونه هم ناچاپه پاتې وو ۔
الله تعالٰی د انسان په فطرت کښې د خپل وطن، د خپلې خاورې، د خپل ثقافت او د خپل قام سره مينه اچولې ده ۔ دا يو قدرتي امر دے ۔ دغه مينه د انسان په ژوند ښائسته کولو کښې بنيادي کردار ادا کوي ۔ د هغۀ اخلاقي اقدار پرې ښائسته کېږي ۔ که دې قدرتي امر ته اوکتے شي نو الله تعالٰی هر قام ته د هغوي په ژبه کښې پېغمبران لېږلي دي ۔
د قوم ژباړه په انګرېزۍ کښې لفظ (Nation) استعمالېږي ۔ (Nation) لفظ د (Nasio) نه راوتلے لفظ دے ۔ دا په اصل کښې د لاطينۍ ژبې ټکے دے چې معنٰی ئې د پېدائش ده ۔ په اصطلاحي معنو کښې د قوم ټکے ډيرې معنې لري ۔ مذهب، تهذيب، ثقافت، تمدن، معاشي تړون، يوځاے اوسېدل، يو علاقه او يوه ژبه د قوم عناصر دي ۔ دغه شان پکښې معاشي، معاشرتي او سياسي هلې ځلې ، ځانګړي اقدار، د رواياتو پالنه او مثالي ژوند ژواک خپل رنګونه لري ۔ 
د قام پرستۍ پحقله اسلامي انسائيکلو پېډيا ليکي چې:
”قوم چې جمع ئې اقوام ده په يوه سيمه يا تپه کښې د اوسېدونکيو خلقو هغه مخصوصه ډله چې د يو نسل سره تعلق لري چې تهذيبي، لساني او تاريخي روايتونه ئې شريک وي ۔“(۱)
د قام د پاره جغرافيه، کلتور، ژبه، تهذيب، تاريخ، رسم و رواج او اقتصادي ګټې وټې شريک وي ۔ يو قام چې د بل قام نه په ذکر شوي اقدارو کښې مختلف وي هغه يو قام نۀ شي کېدے ۔ د دوو قومونو په مينځ کښې بنيادي فرق هم دا ذکر شوي اقدار دي چې دوي د يو بل نه بېلوي ۔ 
د قام پرستۍ په اړه مولانا خانزېب خپل خيال داسې وړاندې کوي:
”د قام په تعريف کښې لازم تُوکي د يو قام خپله جغرافيه، شريک تاريخ، شريک تهذيبي کلتور، شريکه ژبه او شريکې اقتصادي ګټې او رسم و رواج دے ۔ يو قام د مختلف النسل قبيلو نه ترکيب نۀ شي چې دا د هغه قام د جغرافيې لرغونيت او تاريخي واقعيت ته اوګه ورکوي ۔“(۲)
شريک احساسات او جذبات، شريک سوچ او فکر، شريک رسم و رواج او د خلقو د يوې خبرې د پاره په يو ځائے راغونډېدل او په يو خبره متفق کېدلو ته قوم وئيلے شي ۔ قوم د يو شان سوچ و فکر، يو شان احساسات او جذبات او د يو شان ژبې نه جوړېږي ۔ د دوي د ژوند مقصد يو وي ۔ د ژوند په کړۀ وړۀ کښې يو شان وي ۔ د يو بل د احساساتو او جذباتو نه خبر وي ۔ 
ډاکټر خادم حسېن د قام پحقله داسې ليکي چې:
”اولسونه چې يو مخصوصه جغرافيه کښې د تاريخي ارتقاء تسلسل اولري، اجتماعي احساس مرتب کړي او د يو سياسي اکايۍ حېثيت حاصل کړي نو هغوي ته نوې سياسي اصطلاح کښې قام وئيلے شي ۔“(۳)
په قام کښې چې کوم يو څيز وړومبے ډېر ضروري دے هغه ژبه ده چې د هغوي ژبه دې يوه وي ځکه چې ژبه يو بل ته د خيالاتو او احساساتو د اظهار ذريعه ده خو په نړۍ کښې داسې قومونه هم شته چې ژبه ئې يوه ده او د ژوند نور روايات او اقدار ئې د يو بل نه مختلف دي ۔ د مثال په توګه به امريکه او انګلستان واخلو، چې د دواړو ژبه يوه ده يعني انګرېزي وائي خو يو قوم نۀ دے بلکې دوه قومونه دي ۔ د قام په جوړېدو کښې د هغوي ترانه، د هغوي بېرغ، د هغوي کلتور، د هغوي جغرافيه او د هغوي تاريخ يو وي ۔ 
د قام پحقله پروفېسر فضل رحيم مروت خپل خيال داسې بيان کړے دے:
”قام د پاره زمکه، مشترکه نسل، د يو والي مفکوره، مشترکه تاريخي رياست، مشترکه مذهب، مشترکه ژبه، مشترکه مراسم، مشترکه رياست جوړولو يا حاصلولو خواهش ترکيبي اجزاء دي ۔“(۴)
د وخت د بدلېدو سره سره انسان هم بدلېږي ۔ بدلېږي داسې چې د دۀ په زَړو رواياتو کښې جدت راځي ۔ دغه شان د دۀ په ټول ژوند کښې نوے والے راځي ۔ ذهن ئې د ترقي پسندۍ اړخ ته روان وي ۔ لکه څنګه چې د انسان په کړۀ وړۀ کښې بدلون راځي دغه شان د لغت په ټکو او معنو کښې هم نوے والے راځي ۔ په ماضي کښې د يو څيز نوم يو وي او په حال او مستقبل کښې بيا بل وي ۔ 
الله پاک انسان اشرف المخلوقات پېدا کړے دے ۔ الله پاک دۀ له په نورو مخلوقاتو باندې فوقيت د دۀ د عقل په وجه ورکړے دے ۔ انسان ټکے د اُنس نه وتے دے چې معنٰی ئې محبت ده ۔ هم دې جذبې د نورو مخلوقاتو نه دے په فرق ساتلے دے لکه چې انسانان په غرونو کښې اوسېدل او په شمېر کښې کم وو ۔ د نورو ځناورو او د قدرتي فنونو طاقت ئې نۀ لرلو ۔ تر دغه وخت نه ئې يو بل ته نېکې جذبې لرلې ۔ دغه شان د وخت تېرېدو سره سره ئې د ژوند په مشکلاتو قابو اومونده او د قوميت او وطنيت جذبه ئې برقرار پاتې شوله ۔ د دوي په خپلو کښې د يو بل سره مينه او همدردي د فطرت برخه ګرځېدلې ده ۔ د انسان د ارتقائي ژوند په بابله حمزه بابا څۀ داسې ليکي:
”هغه وخت کښې به د انسانانو ژوند بېخي انفرادي وۀ ۔ خو انسان فطرتاً ځانته اوسېدل غوره نۀ ګڼي ۔ هغه د نړۍ منتظم دے او د هغۀ په فطرت کښې د تمدن او مدنيت مجردولو استعداد دے ۔ که انسان د يو سره په ګډه ژوند نۀ وے کړے نو هغوي به د ځنګلي ځناورو نه ځان څۀ رنګ ساتلے وے او چې هغوي د خوراک څښاک، د سامانونو او جونګړو او غارونو جوړولو د پاره يو بل سره لاس نۀ کولو نو د هغوي ژوند چرته محفوظ پاتې کېدے شو ۔“(۵)
لکه چې د انسانانو په شمېر کښې زياتوالے راځي دغه شان د دوي په آب و هوا، رنګ و نسل، په جوړښت، په رنګ، په رسم و رواج او کلتور کښې هم بدلون راځي ۔ د انسانانو سره سره د ځناورو په ساخت کښې هم بدلون راځي ۔ دغه وجه ده چې په دنيا کښې مختلف قومونه جوړ شي ۔ قوم په يو ملک کښې ځکه جوړېږي چې په دغه ملک کښې نور قومونه راشي ۔ څنګه چې قومونه بېل بېل جوړ شي دغه شان د دوي کړۀ وړۀ هم بېل بېل وي ۔ 
په دې حقله فقير محمد فقير په يوه مقاله کښې خپل خيال داسې ليکي چې:
”د قام په وجود کښې اهم څيزونه ژبه، رسم و رواج، ثقافت، خاوره، مذهب، معاشي او اقتصادي تړون دے ۔ او دا چې په سياسي توګه منظم او ازاد وي او بل دا چې د يو نسل سره تعلق لري او په خپلو کښې د اتفاق او اتحاد نۀ شلېدونکے تړون او جذبه لري ۔“(۶)
د قام پرستۍ اصطلاح د اوولسمې صدۍ نه وړاندې يا په اوولسمه صدۍ کښې شروع شوې ده ۔ د لاطينۍ ژبې سره ئې ريښه راوځي ۔ 
يو بل مفکر چې نوم ئې سټالن دے د قام په اړه خپل خيال داسې څرګندوي ليکي چې:
"قوم انسانوں کے ایک ایسے پائیدار مضبوط گروہ کا نام ہے جسکے ارتقا و عروج میں تاریخ نے ہاتھ بٹایا ہو۔ اور جن سے اندر اشتراک، زبان، اشتراکِ ارض اور اشتراکِ معاش پایا جاتا ہو۔ اور ساتھ ہی اس کی نفسیاتی ساخت بھی ایک ہی جیسے ہو۔"(۷)
په دې حواله کښې نفسياتي نوے لفظ مخې ته راغے ۔ د يو قوم د پاره دا هم ضروري ده چې د هغې وګړي دې يو نفسياتي ساخت لري ۔ 
انسائيکلو پېډيا تحريکِ پاکستان د قام يا د قوم پحقله داسې ليکي چې:
"قوم سے مراد افراد کا ایک ایسا گروہ جس کا تعلق ایک ہی نسل سے ہو۔ جس کی تاریخی، تہذیبی، روایات مشترک ہوں۔ جس کے درمیان لسانی وحدت ہو۔ اور جو انتظامی طور پر متحد ہو۔"(۸)
د قام په وګړو کښې به تاريخي او تهذيبي روايات يو شان وي ۔ د دوي  تعلق به د يو نسل سره وي ۔ د دوي په مينځ کښې به لساني يو والے وي ۔ په انتظامي ډول به هم يو شان وي ۔ 
د قام په اړه د انټرنېشنل انسائيکلوپېډيا آف سوشل سائنسز داسې ليکي:
“A group of People born in same place whether that Place was through of as a few dozen or many thousands squire miles.”(۹)
ژباړه: ”د خلقو يوه مخصوصه ډله چې په يوه سيمه کښې زېږېدلې او روزلې شوې وي هر څو که دغه ځائے په څو درځنه يا زرګونو سکوائر ميله رقبه مشتمل وي ۔“
د خېبر اپريدي په نظمونو کښې د مثبت قام پرستۍ اړخ ډېر جوت او زورور دے ۔ د خپل قام په تاريخ او په کارنامو ژور نظر لري ۔ قوم ته د خپلو اتلانو کارنامې ورښائي ۔ په خپل قوم فخر هم کوي ۔ 
د خېبر اپريدي په دې حقله د دوي ډېر نزدې ملګرے ډاکټر اباسين يوسفزے ليکي چې:
”خېبر اپريدے د پښتون قام يو ډېر ستر روښان فکره اديب وۀ چې د مورنۍ ژبې د اهميت، ضرورت او افاديت نه پوره پوره خبر وۀ ۔ د طبقاتي شعوره، سياسي بصيرت، قام خوښۍ، انسان دوستۍ او جمالياتي ذوق سپېځلے اِدراک لرونکے شاعر چې د خپل هنر د منصب او ارزښت نه په غوره ډول خبر وۀ او د خپل قلم نه ئې د خپل ثقافت د پاره د وسلې کار اخستو ۔“(۱۰)
خېبر اپريدي د خپل قام په اړه ښۀ ژوره مطالعه لرله ۔ د قام د ټول ژوند نه خبر وۀ ۔ د قام د ژوند ئې د هر اړخ نه جائزه اخستې وه ۔ د خپل قام د کلتور نه هم ښۀ خبر وۀ ۔ د خېبر اپريدي ذهن روښانه او ترقي پسند وۀ ۔ خېبر اپريدے خپل قام ته ماضي ور يادوي ۔ دوي په خپلو نظمونو کښې د مغلو ذکر بيا بيا کړے دے او د کومو ستونزو سره مخ شوے وۀ ۔ خاطر اپريدي ئې ډېره باريک بينه مطالعه کړې ده ۔ د دۀ يو نظم ”زېرے د نوي کال“ په دې اړه دے ۔ په دې نظم کښې دوي د يو زپلي قام د ژوند سپېرۀ کال بيان کړے دے ۔ 
ډاکټر اسلم تاثير د خېبر اپريدي په دې حقله ليکي:
”دا د يو قبائيل د زپلي ژوند حال دے ۔ څوک ئې چې ګوري نو يقيناً چې څۀ لحظې له به فکرمند ضرور وي او چې د حېرت لمحې ئې ختم شي نو دې مصور ته به د داد ورکولو موډ کښې وي چې د ژوند نخښې پکښې موندے شي ۔“(۱۱)
د دغه نظم څۀ برخه دلته پېش کولے شي ۔ 
”زېرڤ د نوي کال“
کډه څۀ ده يو خرګے دے
يو انډي کښې اغوستن او څۀ خوراک دے
بل انډي کښې په کوري کښې
بس څۀ لوښي څۀ کودي دي
يوه ډيوه او يوه تبۍ ده
په انډي کښې راکوړي دي
او د دواړو انډو مينځ کښې
يو بوچے سپے خوار اودۀ دے
او د سپي خوا کښې چوچکه
دوه سوره حېرانه ښکاري
دوه زپلي صورتونه د دې کډې سره مل دي
يو خاوند بله ئې ښځه
سړي زوے را په شا کړے
په پټکي ئې ملا تړلې
د سړي څپلۍ په پښو دي
دغه ښځه ده پښې ابلې
خو قدم چې کله اخلي
د پښې چاپ ئې پاتې کېږي
دا د نوي کال سحر دے
دغه ژوند دغه خېبر دے(۱۲)

د خېبر اپريدي په نظم کښې د قام پرستۍ مينه، د محبت قومي درد او د اولس غم غورځنګونه وهي ۔ د بابړې پښه چې په ۱۲ اګست ۱۹۴۸ء کښې مخې ته راغلې وه ۔ دا پېښه په بابړه (چارسده) کښې شوې وه ۔ په دې کښې د خدائي خدمتګار غړي وژل شوي وو ۔ په سبب د دې چې دوي د پښتنو د ازادۍ حق غوښتو ۔ خېبر اپريدے د دوي وينې د فانوس په نوم يادوي ۔ يعني د دوي قربانۍ د پښتنو د پاره د شعور رڼا ده ۔ د دې پېښې ذکر خېبر اپريدي څومره په شدت سره کړے دے ۔ د نظم نوم دے ”وينې“ ۔
”وينې“
په سترګو کښې دې سرې د مظلومانو وينې دي
ظالمه ستا په جام کښې د خوارانو وينې دي
دا چا وې چې قيمت د ازادۍ نشته دے هېڅ
قيمت د ازادۍ د شهيدانو وينې دي
روښانه چې فانوس شو په دنيا کښې د پښتون
بس دا خو د بابړې د غازيانو وينې دي
سرې وينې د بابړې به يو رنګ راوړي اخر
تويې شوې برناحقه د خورانو وينې دي(۱۳)

خېبر اپريدے د خپل قام د پرون نه ښۀ خبر وۀ ۔ د خپلې خاورې د اهميت نه ښۀ خبر وۀ ۔ د پښتنو اتلانو د دې خاورې د پاره چې کومې قربانۍ ورکړې وې د هغې نه ښۀ خبر وۀ ۔ دا هم ورته پته وه چې د پښتون په خاوره الله پاک ستر ستر ننګيالي زېږولي دي لکه خوشحال خان خټک، اېمل خان مهمند او دريا خان ۔ خېبر اپريدے هغه تاريخي فتحې يادوي کومې چې د تاترې په غرونو کښې شوې وې ۔ په دې کښې زمونږ اتلانو مغلو او انګرېزانو له شکستونه ورکړي وو ۔ خېبر اپريدي په خپل نظم کښې دې واقعې ته ځائے ورکړے دے ۔ دا د خېبر اپريدي د قام پرستۍ يو ډېر ښۀ مثال دے ۔
ګواه د خېبر غرونه هم ګواه ئې هر ګړنګ
تر اوسه يو آهنګ غوندې ئې شته د تُورې شړنګ
مغزه ئې په قرار نۀ دي تر اوسه په هېڅ رنګ(۱۴)

د خېبر اپريدي په شاعرۍ کښې د قام پرستۍ پېغام ډېر ښکاره دے ۔ د قام مينه او محبت د دۀ د نظم بنيادي جز دے ۔ خېبر اپريدے خپل څيزونه خپل واک کښې د کېدو خبره کوي ۔ خېبر اپريدے چې چرته خپلې وسلې خپلې ګڼي هلته خپلې مسئلې هم خپلې ګڼي ۔ خېبر اپريدے د خپل قام سره ډېره زياته مينه کوي ۔ خپل قوم د نورو قامونو سره سيال ليدل غواړي ۔ د خپل قام په خوشحالۍ خوشحالېږي او په غم ئې غمژن کېږي ۔ په دې شعر کښې هغه د خپل قام بدحالي بيان کړې ده ۔
د پښتنو دوزخ به تش وي پاتې
دلته قيامت پرې ورځ او شپه تېرېږي (۱۵)

پښتانۀ تل د بل د پاره جنګېدلي او سوزېدلي دي ۔ پښتون هر چا په بهادرۍ ټکے لوټلے دے ۔ هر چا د خپلو مفادو د پاره استعمال کړے دے ۔ خېبر اپريدے په خپل قام د افسوس او خفګان څرګندونه کوي ۔ 
خود به پرې د سرو کافرو زړۀ سوزي
تل د بل د سود په اور پښتون سوے(۱۶)

تربور د ترۀ زوي ته وئيلے شي ۔ تربور تل د دښمن په معنو کښې استعمال شوے دے ۔ د تربور سره اکثر په زمکو او په جائيدادونو جنګ جګړې راځي ۔ په دې داسې حال کښې بيا تربور دښمن جوړ شي ۔ د تربور ولې دا رويه خېبر اپريدي غندلې ده وائي:
تربورولي چې پکښې نۀ وي بېخي
د پښتنو داسې سنګر غواړمه(۱۷)

هغه څوک چې د قام په خدمت کښې مړ شي هغه تل يادېږي ۔ هغه مړ نۀ وي بلکې صرف د سترګو فنا وي ۔ د هغۀ نوم خلق په ښو صفتونو يادوي ۔ دغسې خلق مېړني يادېږي ۔ خېبر اپريدے وائي چې:
چې د ځان په غم کښې ومري هغه پړ شي
چې د قام په ننګ کښې ومري هغه وړ شي

په سندرو کښې ئې ستائي زلمي جونه
تل يادېږي چې د قام په غم کښې مړ شي(۱۸)

کوم قام چې د خپلې ژبې او ادب د پاره هلې ځلې کوي او د خپلې ژبې او ادب د پاره په ځان سختې او تکليفونه تېروي داسې قام به ضرور يوه ورځ د پرمختګ بام ته خېژي ۔ داسې قام به تل ژوندے وي ۔ خېبر اپريدے د قام بقا او د قام پرمختګ د ژبې په پرمختګ کښې ګڼې وائي چې:
وائي چې ومره خو يو ځلې ومره
هم دا يو غږ د مېړنو اورم(۱۹)

خېبر اپريدے پښتو ژبه د پښتنو نخښه ګڼي ۔ د يو قام ژبه د دوي په پېژندګلو کښې لوے لاس لري ۔ خېبر اپريدے وائي:
د پښتنو د ارتقاء نخښه ده
له هرې ډډې چې پښتو اورم(۲۰)

خېبر اپريدے ترقي پسند، روښان فکره او قام پرست شاعر دے ۔ قام ته دا شعور ورکوي چې تۀ هم خپل حق وپېژنه او د خپل حق غوښتلو چل زده کړه ۔ خاموش مۀ کېنه ۔ خپل قام ته داسې وائي:
دنيا حق غواړي پښتونه شور ئې اورې
ستا په شونډو په دې شور کښې خاموشي ده(۲۱)

خېبر اپريدي ته خپل اتلان ګران دي ، خپله ژبه پښتو ورته خوږه ده ۔ خپل شاعران او خپل وطن ورته خواږۀ دي ۔ د اباسين يوسفزي د وېنا تر مخه ”خېبر اپريدے د ستر خوشحال خان خټک ستر معتقد وۀ ۔“ د خوشحال پحقله پښتنو ته وائي:
وه پښتنو لږ خو خوشحال ولولئ
ښۀ ئې دے هر شعر د ملغلرې نه(۲۲)

خېبر اپريدے د خپل قام په بدحالۍ خفه دے ۔ خېبر اپريدے وائي چې د دنيا نور قامونه د علم په کالو ښائسته دي ۔ او پښتانۀ لا تر اوسه د خپل مرام نه نا خبر دي ۔
د نړۍ قامونه خپل هدف ته زغلي
پښتانۀ مې خبر نۀ دي له منزله (۲۳)

خېبر اپريدے په خپل قام کښې ځينې غلطۍ ويني لکه پښتون قام چې د خپل منزل نه نا خبره دے ۔ داسې قام به خپل ژوند په دنيا کښې صرف د وخت ساعت تېرے ګڼي ۔ خېبر اپريدے په دې اړه وائي:
د پښتنو به درته څۀ وايمه
په دې دنيا کښې خالي شپې اړوي (۲۴)

دغه شان مضمون په يو بل ځائے کښې داسې وائي:
نور د حکمت په الوت څۀ کړي د سپوږمۍ سېلونه
پښتونه تۀ دې ګرځوه بس په دشتونو خېمې (۲۵)

کله چې يو قام متحد شي نو په دنيا کښې بيا داې يو طاقت هم نشته چې د هغه مخه ونيسي ۔ د پرمختګ لارې به د ې قام قدمونه ښکلوي ۔ دا غوښتنه خېبر اپريدے د قام د زلمو نه کوي چې دوي دې مهذبه او تعليم يافته شي چې کله د يو قام زلمي مهذبه او تعليم يافته شي نو هغه قام به د مرام او ارتقاء په لور روان شي ۔ خېبر اپريدے وائي چې:
او که د حکمت د زور ثاني نشته
قام خو ارتقاء کا د زلمو په زور(۲۶)

خېبر اپريدي د خپل قام د بېدارۍ او ترقۍ ډېره هڅه کړې ده ۔ د پښتون قام د پرمختګ او اتفاق ارماني دے ، وائي چې:
پاتې دنيا کښې دے پښتون ولې
دے په قراره د دۀ يُون ولې
ولې دې غېرو ته محتاج يُومونږه
نن دور تور دے له پرون ولې
وائي خېبر چې دا جهاد غواړمه
زۀ د پښتون نه اتحاد غواړمه (۲۷)

ژبه او کلتور د يو قام د پېژندګلو نخښې دي ۔ هم د دې وجې نه د يو قام تصور کېږي چې ژبه او کلتور د يو قام نه ورک شي هغه قام ورکېږي ۔ باچا خان بابا وئيلي دي چې په کوم قام خپله ژبه سپکه شي هغه قام سپک کېږي او چې د کوم قام نه خپله ژبه ورکه شي هغه قام ورکېږي ۔ د خېبر اپريدي سره همدغه غم دے ۔ خپل قام ته غږ کوي چې د لاپرواهۍ د دې تيارو نه راوځئ ګنې ورکېږئ ۔
وي ئې چې هم داسې تغافل مدام
ډېره ده ممکن چې پښتون ختم شي (۲۸)

پښتون د خپلې کم علمۍ په وجه د نورو قامونو نه شاته پاتې شوے دے ۔ پښتون تر اوسه چې څومره نورو قامونو پېژندلے دے دومره دۀ خپل ځان نۀ دے پېژندلے ۔ پښتون خپل صلاحيتونه د خپل ځان د پاره دومره نۀ دي استعمال کړي لکه څومر هئې چې د نورو د پاره استعمال کړي دي ۔ خېبر اپريدي دا مضمون ډېر ښکلے وئيلے دے چې:
دلته د پښتون قيمت د سرې دے
واخستو پټي قوت د سرې نه (۲۹)

خېبر اپريدے وائي چې زه د پښتنو دښمن دومره تکړه نۀ وينم چې د پښتنو مخې ته اودرېږي خو شرط دا دے چې پښتانۀ متحد شي ۔ ظالم سړے اکثر بزدله وي ۔ د خپلې ويرې له وجې نه په خلقو ظلم کوي ۔ خېبر اپريدے وائي:
ستم دې څۀ د کمزورۍ نخښه ده 
کمزورے صرف يو ګذار غواړي
ستا له ستمه خاموشي په چم 
کښې
دا خاموشي يو انتشار غواړي (۳۰)

د دې هر څۀ باوجود خېبر اپريدے د خپل قام د زلمو نه نا اُميده نۀ دے ۔ د دۀ په خيال اوس د پښتنو په زلمو کښې بېداري راغلې ده ۔ د نورو قامونو سره څنګ په څنګ اودرېدو د پاره تيار دي ۔ اوس ئې د نوي دور غوښتنې پېژندلې دي ۔ وائي چې:
ورځې اوس نورې دي او شپې نورې دي
د پښتنو زلمو جرګې نورې دي (۳۱)

خېبر اپريدے په خپل قام ډېر مئين دے ۔ خپل قام ئې د ستونزو نه خبر کړے دے ۔ د خپل قام نه ئې د خپل حق غوښتلو او د اتفاق او اتحاد غوښتنه کړې ده ۔ خپل قام ئې د علم د رڼا نه خبر کړے دے ۔ خپل قام ته ئې د ډېر پرمختګ لاره ښودلې ده چې هغه علم دے ۔ بې د علمه پرمختګ ممکن نۀ دے ۔ خېبر اپريدے د خپل قام نباض شاعر دے ۔ قام ته ئې خپل منزل ښودلے دے چې په علم کښې دے ۔ لنډه دا چې خېبر اپريدے د قام پرستۍ په حواله ځانګړے حېثيت لري ۔ 
ـــــــــــــــــــــــــ

